### Beslutningstema

I denne sag skal det besluttes, om Tønder Kommune sælger et landbrugsareal matr. 2557 Skærbæk til erhvervsformål. Hvis det besluttes, skal der godkendes en mindstepris for arealet.

### Historik

Tønder Kommune har 1. januar 2019 købt en del af landbrugsejendommen [adresse] 16 i Skærbæk. Matr. 2557 Skærbæk var en del af denne handel.

Kommunalbestyrelen godkendte den 29. august 2019, at igangsætte planlægningen for området, da der var en interesseret køber på daværende tidspunkt. Dette blev dog ikke iværksat, da køberen valgte at udvikle sit spisekoncept andetsteds.

### Sagsfremstilling

Tønder Kommune har fået en henvendelse om kommunen vil sælge landbrugsarealet, matr. 2557, Skærbæk. Arealet ligger ved rundkørslen i den nordlige del af Skærbæk, vest for [adresse] og nord for [adresse]. Matr. 2557 Skærbæk er 34.466 m².

Arealet ligger i landzone og er delvist omfattet af lokalplan 804 Skærbæk - Lokalplan for en flyveplads ved Skærbæk. Ved salg af arealet til erhverv skal der foretages en idehøring og efterfølgende udarbejdes et nyt kommuneplantillæg, et nyt lokalplanforslag og eventuelt et tillæg til spildevandsplanen og en miljøscreening. Lokalplan 804 skal i forbindelse med planlægningen aflyses og det vil ikke længere være muligt at opføre en flyveplads nord for Skærbæk.

Arealet skal ifølge udbudsbekendtgørelsen sælges i offentligt udbud til markedsprisen. Landbrugsjord i det åbne land koster ca. 125.000-140.000 kr. pr. ha. Matr. 2557 ligger bynært, så det vurderes, at markedsprisen er 200.000 kr. pr. ha. Det er også den pris, Tønder Kommune har betalt for arealet i 2019. Da matr. 2557 sælges som erhvervsjord, vurderes mindsteprisen at være 68 kr. ekskl. moms for de første 100 m fra [adresse]. Dette svarer til prisen på facade erhvervsjord. Syd for [adresse] har Tønder Kommune facade erhvervsjord til salg, der er udbudt til denne mindstepris. De første 100 m fra [adresse] er beregnet til 13.316 m² (se vedlagte kort). Mindsteprisen for de første 100 m er 905.488 kr. ekskl. moms.

For de resterende 21.150 m² vurderes markedsprisen at være 20 kr. pr. m² ekskl. moms. Dette svarer til den mindstepris, Tønder Kommune har prisfastsat almindelig erhvervsjord til i området. Ved en forundersøgelse af arealet har [adresse] konstateret, at et areal, markeret med blå farve på vedlagte kort, skal udgraves i fald man vil etablere noget som går længere ned en muldlaget, da der er fundet fortidsminder i området. Dette begrunder, at prisen nedsættes for dette område også, og ikke indgår som facadejord, da der på sigt kan komme udgifter til udgravning som ejerne skal afholde. Mindsteprisen for det resterende areal er [adresse] kr. inkl. moms.

Mindsteprisen for hele matr. 2557 Skærbæk er i alt 1,329 mio. kr. ekskl. moms.

Ved salg af arealet til erhverv, skal der muligvis laves en svingbane ind til matriklen. Det foreslås, at Tønder Kommune afholder udgiften til denne, mens køber afholder udgiften til ændring/tilpasning af planforholdene, byggemodning indenfor skel og øvrige udgifter i henhold til de generelle salgsvilkår for erhvervsgrunde. Grunden er sammatrikuleret med andre ejendomme, og køber skal også betale for udstykning af arealet.

Hvis der skal etableres en svingbane til arealet, foreslås udgiften finansieret af indtægten ved salg. Det vurderes, at udgiften hertil vil være omkring 650.000 kr.

Det foreslås, at arealet udbydes til salg med projekt, og der tinglyses en servitut, som normalt ved udbud med projekt. Servitutten betinger, at projektet skal gennemføres indenfor 3 år, ellers kan Tønder Kommune forlange grunden tilbageskødet.

### Økonomi

Et salg vil give en indtægt på 1,329 mio. kr. ekskl. moms med fradrag for eventuelle udgifter på ca. 650.000 kr. til etablering af en svingbane.

### Lovgrundlag

Udbudsbekendtgørelsen, planloven, Den Kommunale Styrelseslov §68, stk. 1 og Kommunalfuldmagtsreglerne.

Direktøren for Teknik og Miljø indstiller, 16. december 2021, pkt. 27:

at matr. 2557 Skærbæk udbydes til salg med projekt til en mindstepris på 1,329 mio. kr. ekskl. moms,

at der gives en anlægsbevilling og tilsvarende rådighedsbeløb på 650.000 kr. til etablering af svingbane,

at rådighedsbeløbet frigives og finansieres af indtægten ved salg af matr. 2557 Skærbæk, og

at indstillingen videresendes til Kommunalbestyrelsen.

Beslutning fra Økonomiudvalget, 16. december 2021, pkt. 27:

Sagen tilbagesendes til Teknik og Miljø til vurdering af vejadgang til det samlede området.

Sagen genoptages

Forvaltningen gør opmærksom på, at interesenterne som har forespurgt på området ønsker at erhverve hele matr. 2557 Skærbæk. Derfor lægges der op til ved prissætningen, at det er det samlede areal som udbydes. Ifølge de generelle salgsvilkår for erhvervsgrunde, skal køber afholde alle udgifter til byggemodning indenfor skel. Det vurderes derfor, at Tønder Kommune kun skal etablere en svingbane til matriklen. Vedlagt er et kort, hvor hele matr. 2557 er markeret med rød farve.

### Direktøren for Teknik, Klima og Beskæftigelse indstiller,

at matr. 2557 Skærbæk udbydes til salg med projekt til en mindstepris på 1,329 mio. kr. ekskl. moms,

at arealet udbydes til salg i offentligt udbud i 4 uger,

at der gives en anlægsbevilling og tilsvarende rådighedsbeløb på 650.000 kr. til etablering af svingbane,

at rådighedsbeløbet frigives og finansieres af indtægten ved salg af matr. 2557 Skærbæk, og

at indstillingen videresendes til Kommunalbestyrelsen.

Beslutning fra Økonomiudvalget, 20. januar 2022, pkt. 13:

Indstillingen anbefales.

Økonomiudvalget erklærede Noah Nielsen inhabil i sagen. Noah Nielsen deltog ikke i behandling af punktet.

### Beslutning

Indstillingen godkendt

Kommunalbestyrelsen erklærede Noah Nielsen for inhabil i sagen. Noah Nielsen deltog ikke i behandling af punktet.